આ રેઇડ પછી ઘાટકોપરમાં વૉટ્સઍપ પર મેસેજ વાઇરલ થયો હતો કે ઇન્કમ-ટૅક્સના અધિકારીઓ દ્વારા ઢોસાની રેંકડીના માલિક ૭૨ વર્ષ વિજય રેડ્ડીને એક કરોડ રૂપિયા ઇન્કમ ડેક્લેરેશન સ્કીમ હેઠળ જાહેર કરવાનું કહેવામાં આવ્યું હતું. આ મેસેજની સાથે સાંઈ સ્વાદ ઢોસાની રોજની એક લાખ રૂપિયાની આવકનો મેસેજ પણ વૉટ્સઍપ પર ફરવા લાગ્યો છે જેમાં આ રેંકડીનો માલિક કરોડપતિ હોવાનું કહેવામાં આવ્યું છે. એટલું જ નહીં, આ રેંકડીના માલિકના ઘાટકોપરમાં આઠ ફ્લૅટ હોવાનું પણ ચર્ચામાં છે. જોકે આ મેસેજમાં સાંઈ સ્વાદ ઢોસાનો માલિક વિજય રેડ્ડી નહીં, એક ગુજરાતી હોવાનું કહેવાયું છે.